Broj: 711-I-2350-M-427/22-19

Zagreb, 15. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva za odlučivanje o sukobu interesa te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Nataše Koronc, ravnateljice Županijske uprave za ceste Bjelovarsko-bilogorske županije,** za davanjem mišljenja Povjerenstva, na 194. sjednici održanoj dana 15. studenog 2022.g. donosi sljedeće

**MIŠLJENJE**

**Temeljem odredbe članka 7. točke d.) ZSSI-a, obveznica Nataša Koronc, ravnateljica Županijske uprave za ceste Bjelovarsko-bilogorske županije, ne smije uz plaću za obnašanje navedene dužnosti primati regres, božićnicu, uskrsnicu i druge zabranjene dodatne naknade, međutim, iste može primiti povodom obavljanja poslove voditeljice Odjela redovnog održavanja i zaštite županijskih i lokalnih cesta u istom tijelu u kojem obnaša javnu dužnost.**

Obrazloženje

Zahtjev za mišljenjem podnijela je Nataša Koronc, ravnateljica Županijske uprave za ceste Bjelovarsko-bilogorske županije (u daljnjem tekstu: ŽUC Bjelovarsko-bilogorske županije). U Povjerenstvu zahtjev je zaprimljen 03. studenog 2022.g. pod poslovnim brojem 711-U-8667-M-427/22-01-4, povodom kojeg se vodi predmet broj M-427/22.

Člankom 3. stavkom 1. podstavkom 62. ZSSI-a propisano je da su ravnatelji županijskih uprava za ceste obveznici u smislu navedenog Zakona. Uvidom u Registar obveznika kojeg ustrojava i vodi Povjerenstvo, utvrđeno je da Nataša Koronc obnaša dužnost ravnateljice ŽUC Bjelovarsko-bilogorske županije od 26. listopada 2022.g., dok je ranije obnašala funkciju vršiteljice dužnosti ravnatelja ŽUC Bjelovarsko-bilogorske županije. Slijedom navedenog, obveznica Nataša Koronc, dužna je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je kao vršiteljica dužnosti zatražila mišljenje Povjerenstva vezano za primanje dodatnih naknada, međutim da je u međuvremenu dana 26. listopada 2022.g. sklopila ugovor o radu za radno mjesto ravnatelja ŽUC-a Bjelovarsko-bilogorske županije u mandatnom razdoblju od četiri godine, nakon čega je došlo i do sklapanja aneksa ugovora kojim je utvrđeno da i nadalje obavlja poslove voditeljice Odjela redovnog održavanja i zaštite županijskih i lokalnih cesta u istom tijelu. Slijedom navedenog, obveznica postavlja upit može li primiti božićnicu, regres, uskrsnicu, dar za dijete te druge naknade i to temeljem obavljanja poslova voditeljice odjela.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe kako se dodatnom naknadom načelno smatra svaki primitak kojeg bi obveznik ostvario uz primanje plaće za obnašanje javne dužnosti, a da ujedno nije stvarni trošak koji bi nastao povodom njezina obnašanja. Stoga, Povjerenstvo ističe kako obveznica Nataša Koronc, kao ravnateljica ŽUC-a Bjelovarsko-bilogorske županije ne može uz plaću za obnašanje navedene dužnosti ostvarivati druge naknade kao što su božićnica, regres, uskrsnica budući da bi isto predstavljalo dodatnu naknadu za obnašanje dužnosti zabranjenu člankom 7. točkom d) ZSSI-a.

Međutim, Povjerenstvo ističe da, imajući u vidu da je obveznica sklopila aneks ugovora s tijelom u kojem obnaša dužnost te da uz poslove obnašanja dužnosti obavlja i poslove sistematiziranog radnog mjesta voditeljice Odjela redovnog održavanja i zaštite županijskih i lokalnih cesta kojim je uređeno njihovo obavljanje, ima pravo na sve naknade koje primaju i drugi zaposlenici navedene ustanove, a na koje pravo ne bi imala da obnaša samo dužnost ravnateljice ŽUC Bjelovarsko-bilogorske županije.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Nataša Koronc, elektroničkom dostavom
2. Objava na internetskoj stranici Povjerenstva
3. Pismohrana